om den holdning, der skal indtages på Den Europæiske Unions vegne i Specialudvalget om Vejtransport, for så vidt angår de tekniske og proceduremæssige specifikationer for Det Forenede Kongeriges anvendelse af informationssystemet for det indre marked ("IMI") og bidraget til dets omkostninger

om den holdning, der skal indtages på Den Europæiske Unions vegne i Specialudvalget om Vejtransport, for så vidt angår de tekniske og proceduremæssige specifikationer for Det Forenede Kongeriges anvendelse af informationssystemet for det indre marked ("IMI") og bidraget til dets omkostninger

Den afgørelse, som Specialudvalget om Vejtransport skal vedtage, er en retsakt, der har retsvirkninger. Den påtænkte retsakt supplerer eller ændrer ikke den institutionelle ramme for handels- og samarbejdsaftalen. Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.

I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".

I henhold til artikel 7, stk. 5, i del A, afdeling 2, i bilag 31 til handels- og samarbejdsaftalen bør Specialudvalget om Vejtransport fastsætte de tekniske og proceduremæssige specifikationer for Det Forenede Kongeriges anvendelse af informationssystemet for det indre marked (IMI). Specialudvalgets foreslåede afgørelse indeholder de nødvendige specifikationer, der skal til for at gøre det muligt for vejoperatører og nationale myndigheder at tilslutte sig IMI. Dette vil gøre det muligt for operatørerne at indsende deres udstationeringserklæringer via IMI og for de nationale myndigheder at deltage i det administrative samarbejde, som er nødvendigt for at nå målene for reglerne om udstationering af førere. Disse specifikationer er blevet tilpasset fra Kommissionens gennemførelsesforordning (EU) 2021/2179 til rammerne for handels- og samarbejdsaftalen.

Informationssystemet for det indre marked (IMI) blev oprettet ved forordning (EU) nr. 1024/2012. En af dets funktioner gør det muligt at behandle udstationeringserklæringer i henhold til reglerne i direktiv 96/71/EF, direktiv 2014/67/EU og direktiv (EU) 2020/1057. Disse regler har til formål at opstille en liste over de arbejdsvilkår, som udstationerede arbejdstagere skal indrømmes i værtslandet. Ifølge artikel 6, stk. 1, litra a), i del A, afdeling 2, i bilag 31 til Handels- og Samarbejdsaftalen mellem Den Europæiske Union og Det Forenede Kongerige (handels- og samarbejdsaftalen), skal operatører, som er etableret i en af parterne i handels- og samarbejdsaftalen, indgive en udstationeringserklæring til den anden parts nationale kompetente myndigheder eller, for så vidt angår Den Europæiske Union, i den medlemsstat, hvor føreren er udstationeret. Til dette formål skal der fra den 2. februar 2022 anvendes en flersproget standardformular i den offentlige brugerflade, der er forbundet til IMI.

Kommissionen foreslår, at Rådet fastlægger den holdning, der skal indtages på Unionens vegne i Specialudvalget om Vejtransport, der er nedsat ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side, for så vidt angår Det Forenede Kongeriges deltagelse i det administrative samarbejde i henhold til artikel 6 i del A, afdeling 2, i bilag 31 til handels- og samarbejdsaftalen og størrelsen af og de nærmere bestemmelser for det finansielle bidrag, som Det Forenede Kongerige Storbritannien og Nordirland skal yde til Unionens almindelige budget, for så vidt angår omkostningerne ved landets deltagelse i informationssystemet for det indre marked.

under henvisning til forslag fra Europa-Kommissionen, og

ud fra følgende betragtninger:

(1)Som fastsat i artikel 6, stk. 1, litra a), i del A, afdeling 2, i bilag 31 til handels- og samarbejdsaftalen bør operatører, der er etableret i den anden part, indsende en udstationeringserklæring til de kompetente myndigheder i den part eller, hvad angår Den Europæiske Union, i den medlemsstat, hvori en fører er udstationeret, fra den 2. februar 2022 ved hjælp af en flersproget standardformular i den offentlige brugerflade, der er forbundet til informationssystemet for det indre marked ("IMI"), som er oprettet ved Europa-Parlamentets og Rådets forordning (EU) nr. 1024/2012. En kompetent myndighed kan være ethvert organ, der er oprettet på enten nationalt, regionalt eller lokalt plan, og som er registreret i IMI med specifikke ansvarsområder vedrørende anvendelsen af visse lovbestemmelser.

(2)Som fastsat i artikel 6, stk. 1, litra c), andet afsnit, i del A, afdeling 2, i bilag 31 til handels- og samarbejdsaftalen giver IMI bistand fra de kompetente myndigheder i parten for etablering eller, for så vidt angår Unionen, i etableringsmedlemsstaten, når operatøren ikke fremsender den ønskede dokumentation inden for otte uger efter datoen for anmodningen.

(3)IMI kan anvendes af tredjelande, hvis betingelserne i artikel 23 i forordning (EU) nr. 1024/2012 er opfyldt, og hvis tredjelandet, som gives adgang til IMI, deltager i IMI's driftsomkostninger.

(4)Som fastsat i artikel 7, stk. 5, i del A, afdeling 2, i bilag 31 til handels- og samarbejdsaftalen bør Specialudvalget om Vejtransport fastsætte de tekniske og proceduremæssige specifikationer for Det Forenede Kongeriges anvendelse af IMI. Disse specifikationer er nødvendige for at gøre det muligt for vejoperatører og nationale myndigheder at tilslutte sig IMI og dermed gøre det muligt for operatørerne at indsende deres udstationeringserklæringer via IMI og for de nationale myndigheder at deltage i det administrative samarbejde som beskrevet i betragtning 1-3e. Den Europæiske Union har gennemført disse specifikationer ved Kommissionens gennemførelsesforordning (EU) 2021/2179.

(5)Som fastsat i artikel 7, stk. 6, i del A, afdeling 2, i bilag 31 til handels- og samarbejdsaftalen bør hver part deltage i IMI's driftsomkostninger. Specialudvalget om Vejtransport fastsætter de omkostninger, der skal bæres af hver part. Det er derfor nødvendigt at fastlægge størrelsen af og de nærmere bestemmelser vedrørende det finansielle bidrag, som Det Forenede Kongerige skal indbetale til Unionens almindelige budget for så vidt angår omkostningerne ved landets deltagelse i IMI. Det finansielle bidrag består af to dele: udviklingsomkostninger (engangsbetaling) og årlige vedligeholdelsesomkostninger (årligt bidrag).

(6)Den holdning, der skal indtages på Unionens vegne i Specialudvalget om Vejtransport, bør derfor fastlægges.

(7)For at muliggøre øjeblikkelig anvendelse af de i denne afgørelse fastsatte foranstaltninger bør den træde i kraft på dagen for vedtagelsen —

VEDTAGET DENNE AFGØRELSE:

Artikel 1

Den holdning, der skal indtages på Unionens vegne i Specialudvalget om Vejtransport, der er nedsat ved handels- og samarbejdsaftalens artikel 8, stk. 1, litra o), for så vidt angår de tekniske og proceduremæssige specifikationer for Det Forenede Kongeriges anvendelse af informationssystemet for det indre marked (IMI) og fastlæggelsen af de omkostninger, der skal afholdes af Det Forenede Kongerige, baseres på det udkast til Specialudvalget om Vejtransports afgørelse, der er knyttet som bilag til nærværende afgørelse.

Artikel 2

Specialudvalgets afgørelse offentliggøres i Den Europæiske Unions Tidende.

Artikel 3

Denne afgørelse er rettet til Kommissionen.

Udfærdiget i Bruxelles, den […].

På Rådets vegne Formand

FINANSIERINGSOVERSIGT